**“Açıq hökumətin təşviqinə dair 2016-2018-ci illər üçün Milli Fəaliyyət Planı”nda nəzərdə tutulan tədbirlərin Azərbaycan Respublikasının Dövlət Miqrasiya Xidməti tərəfindən 2017-ci il ərzində icrası barədə illik hesabat**

**1.1-ci bəndin icrasına dair (Azərbaycan Respublikası Nazirlər Kabinetinin 2011-ci il 24 noyabr tarixli 191 nömrəli Qərarı ilə təsdiq edilmiş “Elektron xidmət növlərinin Siyahısı”nın təkmilləşdirilməsi, siyahıda olan, lakin tam fəaliyyət göstərməyən xidmətlərin fəaliyyətinin təmin edilməsi və “Elektron hökumət” portalına yeni xidmətlərin inteqrasiya edilməsi):**

Azərbaycan Respublikası Nazirlər Kabinetinin 2011-ci il 24 noyabr tarixli 191 nömrəli Qərarı ilə təsdiq edilmiş “Elektron xidmət növlərinin Siyahısı”nda nəzərdə tutulmuş Dövlət Miqrasiya Xidməti tərəfindən göstərilən 11 elektron xidmət “Elektron hökumət” portalına inteqrasiya edilmiş və fəaliyyəti tam təmin edilmişdir. “Elektron hökumət” portalına yeni xidmətlərin inteqrasiya edilməsi istiqamətində işlər aparılır.

**1.3-cü bəndin icrasına dair (“Elektron hökumət” portalının imkanları və istifadəsi ilə bağlı vətəndaşlar arasında ictimai maarifləndirmə tədbirlərinin və təqdimatların keçirilməsi):**

“Elektron hökumət” portalının imkanları və istifadəsi ilə bağlı vətəndaşlar arasında ictimai maarifləndirmə tədbirlərinin və təqdimatların keçirilməsi Dövlət Miqrasiya Xidməti tərəfindən daim diqqət mərkəzində saxlanılmışdır.

Ölkəmizə gələn əcnəbilərin və vətəndaşlığı olmayan şəxslərin Miqrasiya Məcəlləsinin tələblərinə əsasən olduğu yer üzrə qeydiyyatı, müvəqqəti və daimi yaşama, iş icazələrinin verilməsi prosedurları, qanunsuz miqrasiyaya qarşı mübarizə tədbirləri və ümumiyyətlə miqrasiya prosesləri ilə bağlı maarifləndirilməsi məqsədilə Dövlət Miqrasiya Xidməti tərəfindən Bakı Dövlət Universitetində, Azərbaycan Tibb Universitetində, Azərbaycan Memarlıq və İnşaat Universitetində, Azərbaycan Dövlət Neft və Sənaye Universitetində, Azərbaycan Rəssamlıq Akademiyasında, Lənkəran Dövlət Universitetində, Mingəçevir Dövlət Universitetində, Azərbaycan Dövlət Pedaqoji Universitetinin Şəki filialında və Azərbaycan Dövlət İqtisad Universitetinin Zaqatala filialında maarifləndirmə tədbirləri təşkil edilmişdir.

Sumqayıt şəhərindəki Heydər Əliyev Mərkəzində vətəndaşların, qeyri-hökumət təşkilatlarının, əcnəbilərin və vətəndaşlığı olmayan şəxslərin, aidiyyəti dövlət qurumlarının, ictimai təşkilatların, işəgötürənlərin, sahibkarların, həmçinin KİV nümayəndələri üçün “Açıq qapı günü” təşkil edilmiş, “Elektron hökumət” portalının imkanları və istifadəsi ilə bağlı təqdimat keçirilmişdir.

Həmçinin regionlarda əhalinin miqrasiya sahəsində qanunvericilik ilə bağlı maarifləndirilməsi istiqamətində keçirilən tədbirlər zamanı iştirakçılara mütəmadi olaraq Dövlət Miqrasiya Xidməti tərəfindən göstərilən elektron xidmətlər barədə məlumatlar verilmişdir.

**1.4-cü bəndin icrasına dair (Elektron xidmətlərin tətbiqi ilə əlaqədar dövlət orqanları tərəfindən tələb edilən rəsmi sənəd və arayışların sayının azaldılmasının təmin edilməsi):**

Elektron xidmətlərin tətbiqi ilə əlaqədar Dövlət Miqrasiya Xidməti tərəfindən tələb edilən rəsmi sənəd və arayışların sayının azaldılmasının təmin edilməsi məqsədilə hesabat dövründə “Azərbaycan Respublikasının Miqrasiya Məcəlləsinə dəyişikliklər edilməsi barədə”
Azərbaycan Respublikasının Qanunu” layihəsi və “Azərbaycan Respublikası Prezidentinin 1999-cu il 30 avqust tarixli 189 nömrəli Fərmanı ilə təsdiq edilmiş “Azərbaycan Respublikasının vətəndaşlığı məsələlərinə baxılması və onların həlli qaydaları haqqında Əsasnamə”də dəyişikliklər edilməsi barədə” Azərbaycan Respublikası Prezidentinin Fərmanı” layihəsi hazırlanaraq aidiyyəti dövlət orqanları ilə razılaşdırılmaqla baxılması üçün 05.06.2017-ci il tarixli 02/1532 nömrəli məktubla Nazirlər Kabinetinə göndərilmiş və müvafiq qaydada təsdiq edilmişdir. (“Azərbaycan Respublikasının Miqrasiya Məcəlləsində dəyişikliklər edilməsi barədə” Azərbaycan Respublikasının 2017-ci il 20 oktyabr tarixli 810-VQD nömrəli Qanunu və “Azərbaycan Respublikası Prezidentinin 1999-cu il 30 avqust tarixli 189 nömrəli Fərmanı ilə təsdiq edilmiş “Azərbaycan Respublikasının vətəndaşlığı məsələlərinə baxılması və onların həlli qaydaları haqqında Əsasnamə”də dəyişikliklər edilməsi barədə” Azərbaycan Respublikası Prezidentinin 2017-ci il 25 sentyabr tarixli 1607 nömrəli Fərmanı).

**2.4-cü bəndin icrasına dair (Dövlət orqanlarının internet səhifələrinin mobil versiyalarının hazırlanması, sosial şəbəkələrdə səhifələrinin açılması və onların aktiv fəaliyyətinin təmin edilməsi):**

 “Twitter” sosial şəbəkəsində Dövlət Miqrasiya Xidmətinin hesabı yaradılmış və 176 məlumatın hesabda yerləşdirilməsi təmin edilmişdir. Hazırda sosial şəbəkə üzərindən Xidmətə ünvanlanan sualların cavablandırılması davam etdirilməkdədir.

**4.1.1-ci bəndin icrasına dair (Açıq hökumət prinsiplərinin təşviqi və korrupsiyanın qarşısının alınması istiqamətlərində qeyri-hökumət təşkilatlarının layihə və təşəbbüslərinə dəstəyin prioritet istiqamət kimi müəyyən edilməsi):**

Qeyd olunan bəndin icrası istiqamətində “Həyat” Beynəlxalq Humanitar Təşkilatının Dövlət Miqrasiya Xidmətinə ünvanladığı 11 sentyabr 2017-ci il tarixli müraciəti əsasında Xidmətin Bakı şəhər regional miqrasiya idarəsində müxtəlif mövzularda tədbirlərin keçirilməsi üçün zəruri şərait yaradılmışdır. Belə ki, 22 sentyabrda “Əcnəbilərin və vətəndaşlığı olmayan şəxslərin Azərbaycan Respublikasında əmək fəaliyyətinə dair”, 29 sentyabrda “Əcnəbilərin və vətəndaşlığı olmayan şəxslərin hüquq və vəzifələri”, 6 oktyabrda “Əcnəbilərin və vətəndaşlığı olmayan şəxslərin Azərbaycan Respublikasında yaşadığı yer üzrə qeydiyyata alınması və daimi yaşaması üçün tələb və əsaslar”, 13 oktyabrda “Əcnəbilərin və vətəndaşlığı olmayan şəxslərin Azərbaycan Respublikasında müvəqqəti olma şərtləri”, 20 oktyabrda “Azərbaycana reinteqrasiya olunmuş şəxslərin bilməsi vacib hesab olunan xidmətlər” mövzularında ictimai birlik tərəfindən tədbirlər təşkil edilmiş, tədbirlərdə qeyri-hökumət təşkilatlarının və Xidmət əməkdaşlarının iştirakı təmin edilmişdir. 22 noyabr 2017-ci il tarixdə Xidmətin inzibati binasında “Həyat” Humanitar Dəstək İctimai Birliyi 2017-ci il iyunun 1-dən Azərbaycan Respublikasının Prezidenti yanında QHT-lərə Dövlət Dəstəyi Şurasının maliyyə dəstəyi ilə “Miqrantların Azərbaycan cəmiyyətinə səmərəli inteqrasiyasına dəstəyin göstərilməsi” layihəsi çərçivəsində dövlət orqanlarının, o cümlədən Xidmətin, həmçinin beynəlxalq təşkilatların və yerli QHT nümayəndələrinin iştirakı ilə yekun tədbir keçirilmişdir.

**4.2.1-ci bəndin icrasına dair (İctimai şuraların fəaliyyətinin təşkil edilməsi, gücləndirilməsi və davamlılığının təmin edilməsi):**

Xidmətin fəaliyyət istiqamətlərinə uyğun olaraq həyata keçirdiyi tədbirlərin keyfiyyətinin artırılmasında ictimai nəzarətin mühüm rol oynadağını nəzərə alaraq, Dövlət Miqrasiya Xidməti yanında İctimai Şuranın fəaliyyətinə önəm verilir. Cəmiyyətin inkişafına uyğun olaraq normativ hüquqi aktların mütəmadi olaraq təkmilləşdirilməsi zəruriliyi baxımından vətəndaş cəmiyyəti institutlarından təşkil olunmuş, İctimai Şuranın fəaliyyət müddətində ölkəmizdə əcnəbilərin və vətəndaşlığı olmayan şəxslərin hüquqlarının genişləndirilməsi, onların qanuni mənafelərinin daha mükəmməl qorunması, miqrasiya proseslərinin tənzimlənməsi və miqrasiya proseslərinin təkmilləşdirilməsi məqsədilə təqdim etdikləri bir sıra innovativ təkliflər Dövlət Miqrasiya Xidməti tərəfindən nəzərə alınmışdır.

Hesabat dövründə Dövlət Miqrasiya Xidməti yanında İctimai Şuranın iki illik fəaliyyətinin yekunlarına həsr edilən məlumat sessiyası keçirilmişdir. Xidmətin yüksək təmsilçiliyi ilə Şuranın iki il ərzində keçirdiyi 12 iclasında səmərəli müzakirələr aparılmışdır. İrəli sürülmüş təkliflər miqrasiya sahəsində həyata keçirilən strategiyanın inkişaf etdirilməsi, bu sahədə mövcud qanunvericiliyin təkmilləşdirilməsi və İctimai Şuranın fəaliyyətinin daha təkmil qurulması istiqamətlərini əhatə etmişdir.

Eyni zamanda, 157 qaçqın və sığınacaq axtaran şəxsə Dövlət Miqrasiya Xidməti yanında İctimai Şuranın xətti ilə Azərbaycan dili kursları təşkil edilmiş, 500 qaçqın ailəsinə humanitar və 138 qaçqına tibbi yardımlar göstərilmişdir. Bununla yanaşı, təhsil problemi ilə üzləşən 300-ə yaxın miqrant uşağa köməklik göstərilmişdir.

2015-2017-ci illərdə Dövlət Miqrasiya Xidməti yanında fəaliyyət göstərən İctimai Şuranın qanunvericiliklə müəyyən edilmiş fəaliyyət müddəti başa çatdığından yeni tərkibli İctimai Şuranın formalaşdırılması məqsədilə 30 iyun 2017-ci il tarixdə növbəti seçkilər keçirilmişdir. Seçkidə vətəndaş cəmiyyəti institutlarının nümayəndələri iştirak etmişdir. Qeyri-hökumət təşkilatlarının nümayəndələri kimi qeydiyyatdan keçmiş 60 təmsilçidən 54 nəfər seçici qismində səsvermədə iştirak etmişdir. Seçkidən sonra Şuranın tərkibi müəyyənləşmiş və 7 üzvdən ibarət tərkib seçilmişdir.

2017-ci il 7 iyul tarixdə Dövlət Miqrasiya Xidməti yanında İctimai Şuranın yeni tərkibdə ilk iclası keçirilmişdir. İclasda təşkilati məsələlərə baxılmışdır. Şuranın üzvü, “Həyat” Beynəlxalq Humanitar Təşkilatının sədri Azər Allahverənov səsvermə yolu ilə Dövlət Miqrasiya Xidməti yanında İctimai Şuranın sədri seçilmişdir.

**4.2.2-ci bəndin icrasına dair (İctimai şuraların tərkibi və fəaliyyəti ilə bağlı rəsmi internet resurslarında ayrıca bölmələrin yaradılması və məlumatların mütəmadi yenilənməsi):**

Dövlət Miqrasiya Xidmətinin fəaliyyətində ictimaiyyətin iştirakını genişləndirmək məqsədilə Xidmətin 3 dildə - Azərbaycan, rus və ingilis dillərində fəaliyyət göstərən rəsmi internet səhifəsində “Faydalı məlumatlar” bölməsinin “Dövlət Miqrasiya Xidməti yanında İctimai Şura” adlı altbölməsində məlumatlar mütəmadi olaraq yenilənir.

**5.6-cı bəndin icrasına dair (Büdcə təşkilatları tərəfindən dövlət satınalmaları ilə bağlı məlumatların internet səhifələrində yerləşdirilməsi):**

Dövlət Miqrasiya Xidməti tərəfindən dövlət satınalmaları ilə bağlı məlumatların mütəmadi olaraq [www.tender.gov.az](http://www.tender.gov.az) internet səhifəsində yerləşdirilməsi təmin olunmuş, hesabat dövründə Dövlət Miqrasiya Xidmətinin adından dövlət satınalmaları ilə bağlı 9 sayda açıq tender və 9 sayda kotirovka sorğusu [www.tender.gov.az](http://www.tender.gov.az) saytında yerləşdirilmiş və Respublika qəzetində çap edilmişdir.

**8.6-cı bəndin icrasına dair (“ASAN xidmət” mərkəzlərində rəhbər tutulan fəaliyyət prinsipləri və şəffaflıq standartlarının dövlət orqanlarında tətbiqi ilə bağlı tədbirlərin həyata keçirilməsi):**

 “ASAN xidmət” mərkəzlərində rəhbər tutulan fəaliyyət prinsipləri və şəffaflıq standartlarının Dövlət Miqrasiya Xidmətində tətbiqi ilə bağlı tədbirlərin həyata keçirilməsi məqsədi ilə “ASAN xidmət” mərkəzlərinə ezam olunmuş Xidmətin qrup rəhbərləri (11 işçi) və Xaçmaz və Ağsu regional miqrasiya idarələrinin vətəndaşların qəbulu və müraciətlərinə baxılması bölmələrinin 2 işçisi 16 iyun 2017-ci il tarixdə “Azərbaycan Respublikasında miqrasiya prosesləri və bu proseslərə dövlət nəzarəti” mövzusunda, 5 işçi 11 yanvar 2017-ci il tarixdə “ASAN xidmət” mərkəzlərində Dövlət Miqrasiya Xidmətinin fəaliyyətinin təşkili və əldə olunan nəticələr” mövzusunda, 8 işçi isə 17 fevral 2017-ci il tarixdə “Açıq hökumət prinsipləri Azərbaycan Respublikasının miqrasiya orqanlarının qarşısında duran prioritet vəzifələrdən biridir” mövzusunda tədrisə cəlb olunmuşlar. 1 işçi “Açıq hökumətin təşviqinə dair 2016-2018-ci illər üçün Milli Fəaliyyət Planı”nın 8.6-cı bəndinə müvafiq olaraq 15 mart 2017-ci il tarixdə “Ailə, qadın və uşaq məsələləri istiqamətində şəffaflıq prinsiplərinin və vətəndaşlarla xidmətin təmin edilməsi” mövzusunda təlimə cəlb olunmuşdur.

Həmçinin “ASAN xidmət indeksi” üzrə çatışmazlıqların aradan qaldırılması istiqamətində Xidmətdə işlər aparılmış, bu istiqamətdə tədbirlər planı təsdiq edilmişdir.

**8.7-ci bəndin icrasına dair (Sahibkarların qarşılaşdıqları problemlərin həlli məqsədi ilə onların müraciətlərinə baxılması işinin təkmilləşdirilməsi və müvafiq tədbirlərin görülməsi):**

Sahibkarların qarşılaşdıqları problemlərin həlli məqsədilə onların müraciətlərinə baxılması işinin təkmilləşdirilməsi istiqamətində müvafiq tədbirlər görülmüşdür. Belə ki, Dövlət Miqrasiya Xidməti yanında Apellyasiya Şurasına 2017-ci il ərzində 9 müraciət daxil olmuş, onlardan 8 müraciət Apellyasiya Şurasının fəaliyyət istiqamətlərinə uyğun olmadığından baxılmasından imtina olunmuş, bir müraciətə isə müvafiq qaydada baxılaraq qərar qəbul edilmiş və aidiyyəti üzrə təqdim olunmuşdur.

**10.1-ci bəndin icrasına dair (Açıq hökumət və korrupsiyaya qarşı mübarizə sahəsində ixtisaslaşan beynəlxalq təşkilatlar və xarici ölkələrin aidiyyəti dövlət orqanları ilə əməkdaşlıq əlaqələrinin təkmilləşdirilməsi, tövsiyə və tələblərin icrası üzrə tədbirlərin həyata keçirilməsi):**

Açıq hökumət və korrupsiyaya qarşı mübarizə sahəsində ixtisaslaşan beynəlxalq təşkilatlar və xarici ölkələrin aidiyyəti dövlət orqanları ilə əməkdaşlıq əlaqələrinin təkmilləşdirilməsi, tövsiyə və tələblərin icrası üzrə tədbirlərin həyata keçirilməsi ilə əlaqədar müvafiq işlər davam etdirilir.

Bununla yanaşı, cari ilin 30 noyabr tarixinədək Dövlət Miqrasiya Xidməti rəisinin beynəlxalq tərəfdaşların nümayəndələri ilə 36 görüşü keçirilmiş, eyni zamanda, Xidmət rəisinin rəhbərlik etdiyi nümayəndə heyətlərinin 9 xarici səfəri baş tutmuşdur.

Həmçinin, Təlim-tədris mərkəzi tərəfindən 2017-ci ilin hazırki dövrünədək bu istiqamətdə Dövlət Miqrasiya Xidmətinin əməkdaşları üçün təlimlər təşkil olunmuşdur.

**10.2-ci bəndin icrasına dair (Müxtəlif hədəf qrupları, o cümlədən dövlət qulluqçuları üçün korrupsiyaya qarşı mübarizə və etik davranış üzrə təhsil-tədris proqramlarının hazırlanması, təlim və treninqlərin keçirilməsi, belə təşəbbüslərin dəstəklənməsi):**

Korrupsiyaya qarşı mübarizə və etik davranış üzrə təlim-tədris proqramlarının hazırlanması, təlim və treninqlərin keçirilməsi Xidmət tərəfindən diqqətdə saxlanılmış, bu istiqamətdə hazırlanmış 11 tədris proqramında korrupsiyaya qarşı mübarizə və etik davranış məsələləri ilə bağlı mövzular tədris olunmuş və 98 işçi tədrisə cəlb olunmuşdur.

**10.4-cü bəndin icrasına dair (Açıq hökumət və korrupsiyaya qarşı mübarizə sahəsində sosial çarxların, bukletlərin, yaddaş kitabçalarının və digər maarifləndirici materialların nəşri və paylanması):**

Dövlət Miqrasiya Xidmətinin Azərbaycan, rus və ingilis dillərində “Miqrasiya” jurnalının 16, 17, 18 və 19-cu nömrələrinin, Xüsusi buraxılışının və Dövlət Miqrasiya Xidmətinin 10 illik fəaliyyətinə həsr edilmiş 376 səhifəlik kitab-albomun nəşri, IV İslam Həmrəyliyi Oyunlarına həsr edilmiş yaddaş vərəqələrinin çapı təşkil edilmişdir.

Dövlət Miqrasiya Xidməti tərəfindən əcnəbilərin və vətəndaşlığı olmayan şəxslərin ətraflı məlumatlandırılması üçün mütəmadi olaraq Xidmətin fəaliyyətini, miqrasiya ilə bağlı prosedur qaydaları özündə əks etdirən yazıların mətbuatda dərc olunmasına, informasiya agentliklərində işıqlandırılmasına, verilişlərin, video materialların və filmlərin hazırlanaraq telekanallarda yayımının təşkilinə xüsusi yer ayrılmışdır. Bundan əlavə, əcnəbilərin və vətəndaşlığı olmayan şəxslərin maarifləndirilməsi məqsədilə “Olduğu yer üzrə qeydiyyat” və “Xarici dövlətin vətəndaşlığını qəbul etmiş Azərbaycan Respublikası vətəndaşlarının nəzərinə!”adlı 2 videoçarxın İTV-də mütəmadi yayımı təşkil edilmişdir. Dövlət Miqrasiya Xidmətinin 10 illik fəaliyyətinə həsr olunan “Dövlət Miqrasiya Xidməti: 10 il xidmətdə**” adlı** 44 dəqiqəlik film hazırlanmış, AzTv, İTV və Lider TV telekanallarında yayımlanması təşkil edilmişdir. Müxtəlif televiziya verilişlərində və ASAN radionun efirində Xidmət əməkdaşlarının müxtəlif vaxtlarda müsahibələri təşkil edilmiş, qanunsuz miqrasiya ilə bağlı aşkar edilmiş faktlara dair videoreportajlar hazırlanmış və telekanallarda yayımı təmin olunmuşdur.

**11.1-ci bəndin icrasına dair (Fəaliyyət Planının icrasının monitorinqi prosesinə informasiya texnologiyalarının tətbiqi üzrə tədbirlərin görülməsi, Dövlət Miqrasiya Xidməti tərəfindən Fəaliyyət Planında nəzərdə tutulmuş tədbirlərin icrasına məsul şəxslərin müəyyən edilməsi):**

Xidmət rəisinin əmri ilə Fəaliyyət Planında nəzərdə tutulmuş tədbirlərin icrasına məsul şəxs təyin edilmişdir. Həmçinin MFP-nın icrasının monitorinqi məqsədilə yaradılmış ems.gov.az portalına hesabat dövründə 6 tədbir və 1 elan barədə məlumatın və 2016-cı il üzrə MFP-nın icrasına dair hesabatın yerləşdirilməsi təmin edilmişdir.

**11.2-ci bəndin icrasına dair (Dövlət orqanlarının daxili nəzarət qurumları ilə korrupsiyaya qarşı mübarizə sahəsində ixtisaslaşmış orqanlar arasında məlumat mübadiləsi və səmərəli əlaqələndirmənin təşkili):**

Dövlət Miqrasiya Xidmətinin daxili nəzarət qurumu ilə korrupsiyaya qarşı mübarizə sahəsində ixtisaslaşmış orqanlar arasında məlumat mübadiləsi və səmərəli əlaqələndirmənin təşkili diqqət mərkəzində saxlanılmışdır. Bu istiqamətdə işlər davam etdirilir.

**11.5-ci bəndin icrasına dair (Fəaliyyət Planında nəzərdə tutulan tədbirlərin icrası üçün vətəndaş cəmiyyəti institutları ilə əməkdaşlığın qurulması və onların fəaliyyətinin dəstəklənməsi):**

Dövlət Miqrasiya Xidməti vətəndaş cəmiyyəti institutları ilə əməkdaşlığın genişləndirilməsi və onların fəaliyyətinin dəstəklənməsi istiqamətində işləri davam etdirir.

Belə ki, Dövlət Miqrasiya Xidməti yanında İctimai Şuranın fəal dəstəyi və Azərbaycan Respublikasının Prezidenti yanında Qeyri hökumət təşkilatlarına Dövlət Dəstəyi Şurasının maliyyə dəstəyi ilə “Həyat” Humanitar Dəstək İctimai Birliyi tərəfindən “Miqrantların Azərbaycan cəmiyyətinə səmərəli inteqrasiyasına dəstəyin göstərilməsi” layihəsi çərçivəsində 9 və 13 oktyabr 2017-ci il tarixlərdə Bakı regional miqrasiya idarəsində tədbir keçirilmişdir. Tədbirin əsas məqsədi miqrantların qanunvericilik üzrə düzgün şəkildə məlumatlı olmaları ilə bağlı olmuşdur. Tədbirdə iştirak edən “Ümidli gələcək” Gənclər Təşkilatı, Azərbaycan Gənc Alim, Aspirant və Magistrlər Cəmiyyəti, “Həmrəy” İctimai Birliyi və digər qeyri-hökumət təşkilatlarının nümayəndələri Dövlət Miqrasiya Xidməti yanında İctimai Şuranın bu kimi təşəbbüslərin həyata keçirilməsi istiqamətində fəaliyyətini müsbət addım kimi dəyərləndirmiş və gələcəkdə də miqrantlar mövzusu ilə bağlı belə tədbirlərin davamlı keçirilməsinin zəruriliyini bildirmişlər.

**11.6-ci bəndin icrasına dair (Açıq hökumət və korrupsiyanın qarşısının alınması üzrə tədbirlərin icra vəziyyəti və qiymətləndirilməsi ilə bağlı ixtisaslaşmış sorğuların, araşdırmaların keçirilməsi və nəticələrinin elan edilməsi):**

Hesabat dövründə açıq hökumət və korrupsiyanın qarşısının alınması üzrə tədbirlərin icra vəziyyətinin qiymətləndirilməsi ilə bağlı sorğuların keçirilməsi diqqətdə saxlanılmışdır. Belə ki, 94 respondentlə sosioloji sorğu keçirilmiş və nəticələrinə dair təhlili arayış hazırlanaraq aidiyyəti üzrə təqdim edilmişdir. Həmçinin Xidmətin rəsmi internet səhifəsində Çağrı mərkəzinin fəaliyyətinin qiymətləndirilməsi və Xidmətin rəsmi internet səhifəsinin qiymətləndirilməsi məqsədilə mütəmadi olaraq sorğular keçirilir və nəticələri dərhal elan olunur.